Forest Lawn Memorial Park (Hollywood Hills)

Forest Lawn – Hollywood Hills Cemetery er en gravlund som ligger i 6300 Forest Lawn Drive i Hollywood Hills i Los Angeles i California. Den ligger i den østlige delen av Santa Monica Mountains, med North Hollywood og Burbank i sørøstlig retning. Gravlunden er en del av Forest Lawn Memorial-Parks & Mortuaries, en kjede gravlunder i Sør-California.
Gravlunden er viet til bevaringen av USAs historie. Den er vertskap for store arrangementer, som den årlige markeringen av Veterans Day, der en rekke prominente gjester deltar. Magasinet Los Angeles har beskrevet gravlunden som en «fornøyelsesparknekropolis», og omskrev Jessica Mitford: «Forest Lawns kitsch var bare en sofistikert måte å smøre sjekkheftene til de sørgende».

Historie

Den første Forest Lawn-gravlunden ble stiftet i Glendale i 1906 av en gruppe forretningsfolk fra San Francisco. De ansatte dr. Hubert Eaton som leder, en mann som anså gravlunder som «stygge, deprimerende steinhauger» og ønsket å lage en som reflekterte hans «optimistiske, kristne tro» og en som var «like ulik andre gravlunder som solskinn er fra mørket». Han så for seg Forest Lawn som «en stor park blottet for vanskapte monumenter og andre tegn på jordisk død, men fylt med høye trær, vide plener, sprutende fontener, vakre statuer, og (...) minnesmerker».
Før den ble en gravlund hadde Forest Lawn vært et filminnspillingsted som hadde blitt brukt av av regissører som Carl Laemmle og Cecil B. DeMille. De dramatiske kampscenene til D. W. Griffiths En nasjons fødsel (1915) ble spilt inn der. Alternative navn på innspillingsområdet er Providencia Flats, Nestor Ranch, Oak Ranch, Oak Crest Ranch, Universal Ranch/Universal City, Lasky Ranch og Paramount Ranch frem til november 1927.

Område

Minnesparken inneholder en rekke severdigheter. I Court Of Liberty er det statuer av George Washington og Thomas Jefferson, samt en mosaikk av Birth of Liberty. Den 49 meter lange og 8,5 meter høye mosaikken er den største historiske mosaikken i USA. Den består av ti millioner biter venetiansk glass og viser 25 scener fra USAs historie fra 1619 til 1787.
Old North Church er en tro kopi av Old North Church i Boston fra Henry Wadsworth Longfellows dikt «Paul Revere's Ride». De historiske rommene inneholder dokumenter og minnesmerker fra kolonitiden. Hall Of Liberty American History Museum har en kopi av Frihetsklokken, samt andre utstillinger. Museeet har også et auditorium med plass til 1200 personer.
Monument To Washington er et minnesmerke i marmor og bronse av USAs første president, George Washington, laget av kunstneren Thomas Ball. Fire av Washingtons generaler er også hyllet på minnesmerket. Lincoln Terrace inneholder en 4,9 meter høy bronsestatue av president Abraham Lincoln, laget av Augustus Saint-Gaudens, omgitt av en panoramamosaikk som viser viktige øyeblikk fra livet hans.
Plaza of Mesoamerican Heritage inneholder skulpturer laget av Meliton Salas Rodriguez fra Guadalajara i Mexico. Salas brukte håndredskaper til å først hogge ut stein fra steinbrudd, og deretter bearbeide den til nøyaktig skalerte, detaljerte kopier av kunstverk og gjenstander som er representative for aztekere, huastekerne, mayaene, mixtekere, olmekere, Teotihuacán, toltekere, totonakere og zapotekere, sivilisasjoner som eksisterte før moderne meksikansk kultur. Blant skulpturene er et glatt olmekisk hode, en  aztekisk kalenderstein og en slyngete bas-relief inspirert av Teotihuacán. Området har også gangveier i knust stein og ulike planter fra Mesoamerika